༄༅། །སྣ་ཚོགས་ཕྱོགས་བསྡུས་མེ་ཏོག་ཆུན་པོ་བཞུགས་སོ། །

༄༅། །ག་ཤེད་ཅིག་ན་རི་དྭགས་མི་ལ་བག་ཕེབས་པ་གཅིག་འདུག་པ་ལ་མི་རྣམས་ཕན་ཚུན་གཏམ་གླེང་བ། ཡུ་བུ་ལ་བག་ཕེབས་ལ་རང་བཞིན་བཟང་པོ། ལུས་བལྟ་ན་སྡུག་པ། རི་དྭགས་འདི་འདྲ་བ་དཀོན་ཞེས་སྨྲ་ཞིང་ལྟད་མོ་ཆེར་བྱེད། ལ་ལ་ན་རེ། ཁལ་བཀལ་ན་ཡོང་སྙམ་ནས་དོས་ཀྱི་རིགས་རྣམ་གྲངས་མང་པོ་གྲབས་བྱེད་ཀྱིན་འདུག །དེ་ནས་རིམ་གྱིས་མ་མཐོང་འགའ་ཡང་མེད། རི་དྭགས་དེས་ཅང་མ་བྱས་ཀྱང༌། འགའ་རེས་མཐོང་ན་སྡང་མིག་རེ་བལྟས་ནས་འདིས་དགོས་མེད་ཟེར་ནས་འགྲོ་སྐད། ཡང་ཁ་ཅིག་གིས་སྨྲས་པ། ཡུ་བུས་རི་དྭགས་འདི་ཤི་མི་འབངས་རང་བྱེད་པ་འདི་མི་རིགས་པ་འདུག །འདི་རི་དྭགས་ཡིན་པས་འབྲོས་པ་སྲིད་ཟེར། ལ་ལས་སྨྲས་པ། འབྲོས་ག་ལ་ཡོང༌། ཡུ་བུས་གང་བྱས་ལ་ཉན་པ་འདི་ག་མ་མཐོང་ངམ་ཟེར། རི་དྭགས་དེ་ནི་རི་དང་རི་སུལ་ས་ཕྱོགས་ཡིད་དུ་འོང་བ་དེ་དང་དེ་དག་ཏུ་བལྟ་བ་ལ་ཉེ་འཁོར་དུ་ཡོད་པའི་མི་རྣམས་ཀྱིས་མཐོང་ཡང་ཉམས་སྣང་གཏན་མི་འདུག །རི་དྭགས་དེ་ཡང་བག་ཕེབས་སུ་རང་མ་སོང་བ་འདུག །འདིའི་ལོ་རྒྱུས་རིམ་གྱིས་མཐོང་ན་ཉམས་མཚར་པོ་ཞིག་ཡོང་ཡོང་འདྲ། ཨ་དང་ཀུ་རེ་ཡིན། ཞེས་དངུལ་གདུང་གི་ཐིག་རྩ་གནང་སྐབས་ཞིག་ལ་གཏམ་རྒྱུད་ཀྱི་ཚུལ་དུ་ཕྱག་བྲིས་གནང་བའོ། །

༄༅། །རྐང་གཉིས་གཙོ་བོ་རྫོགས་སངས་སྐུ་བརྙེས་པ། །དེ་ཡི་དམ་ཆོས་འཛིན་པ་འཕགས་པའི་ཚོགས། །འཇིག་རྟེན་འདི་ན་འདོད་དགུའི་ཆར་ཆེན་པོ། །མི་ཟད་ནམ་མཁའི་མཛོད་ལྟར་འབྱུང་བར་མཛོད། །ཐུགས་རྗེས་ཀུན་ལ་སྙོམ་པ་ལྷག་པའི་ལྟ། །འཇིག་རྟེན་འདིར་ནི་དུས་ལས་ཡོལ་མེད་པར། །དུས་སུ་ཆར་འབེབས་དུས་སུ་འདོད་རྒུ་འཛིན། །དུས་སུ་ཕྱི་ནང་ཉེར་འཚེ་ཞི་བར་མཛོད། །ལ་དང་གྲུབ་པ་དྲང་སྲོང་རིག་པ་འཛིན། །ཀུན་ཀྱང་བདེན་ཚིག་དབྱངས་སུ་རྗེས་བཟློས་ཏེ། །མཁའ་ལ་སྤྲིན་ཆེན་ཆུ་ཆར་དུས་སུ་འབེབས། །དུས་སུ་ལོ་སོགས་འབྲུ་རྣམས་འཕེལ་བར་མཛོད། །ཆུ་བདག་རླུང་བདག་ནོར་གྱི་བདག་པོ་དང༌། །ལྷ་ཀླུ་དབང་པོའི་ཚོགས་ཀྱང་མཐུ་བསྐྱེད་ནས། །བྱང་ཆུབ་སེམས་ཀྱིས་ཡུལ་འཁོར་སྐྱོང་བ་ལ། །བདག་གི་ཕན་པའི་སེམས་བཞིན་རྟག་ཏུ་བགྱིས། །ཕྱོགས་དང་ཕྱོགས་མཚམས་ཡུལ་འདི་གང་གནས་པ། །གློ་བུར་ལྷགས་པ་གཉུག་མར་གནས་གྱུར་པའི། །འབྱུང་པོ་གང་དག་རྣམ་པར་འཚེ་བའི་སེམས། །སྤངས་ཏེ་སྐྱེ་འགྲོ་ཀུན་ལ་བྱང་སེམས་བཟུང༌། །མི་རྣམས་ཚེ་རིང་ཕན་ཚུན་བྱང་སེམས་ལྡན། །རྣམ་ཀུན་ཁྲོ་བའི་གོ་སྐབས་མ་མཆིས་པར། །ཉིན་དང་མཚན་དུ་ཆོས་ལ་སྤྱོད་པ་ལ། །ནམ་དུའང་ཕྱི་ནང་ཉེར་འཚེ་བྲལ་གྱུར་ཅིང༌། །བཀྲ་ཤིས་བདེ་ལེགས་རྟག་ཏུ་འབྱུང་བར་ཤོག །ཅེས་རྒྱ་བྱ་ཡུལ་དགོན་རྣམས་ཀྱི་འདོད་དོན་ཤིས་པ་བརྗོད་པའི་ཚིག་ཏུ་ལྕགས་ར་ནས་བྲིས་པའོ། །

༄༅། །ས་ཡི་ཚངས་པ་ཆེན་པོ་དྲི་མ་མེད་པ་ཟུང་འབྲེལ་གྱི་དྲུང་དུ་ཞུ་བ། 

༄༅། །གནའ་བོའི་རིང་ལུགས་འཛིན་པའི་མདོ་ཁམས་པར། །དད་ཅིང་གུས་པའི་གྱི་ནར་འཚོ་བ་ཡི། །བཀའ་གྲོས་རྒྱུད་མང་སྟོང་གི་འགྱུར་འགུགས་ལས། །གསུང་ཤོག་སྙན་པའི་སྒྲ་དབྱངས་ཕྱོགས་འདིར་ཕེབས། །དེང་སང་ཡུལ་དང་དུས་དང་གནས་སྐབས་ཀྱིས། །མངོན་ཤེས་རྫུ་འཕྲུལ་ལྡན་པའི་མི་དཀོན་ན། །ཕྱོགས་བཅུ་པ་ལ་རེ་བ་མ་མཆིས་མོད། །བློ་གསལ་མཁས་པའི་ཁྱུ་རུ་མ་ཚུད་པའི། །མི་ཆོས་སྨྲ་བའི་ལྕེ་བདེའི་དྲི་མ་གོས། །མི་དགེའི་ས་བོན་སྡིག་འབྲས་བསྐྲུན་པ་སོགས། །བན་ཆུང་བདག་ལ་དེ་འདྲའི་བཀའ་སྲོས༼སྤྲོས་༽ཅི། །འོན་ཀྱང་དཀོན་མཆོག་བཀའ་བསྲུང་གཙུག་ཏུ་བརྟེན། །དམ་པའི་སྲུང་ལ་ཞེ་སྤྱད་ནན་ཏན་བྱེད། །འདོད་ཡོན་བསྐྱུང་ནས་འདོད་དོན་ཕུག་པ་རུ། །ལོ་ཟླར་བསྒྲུབས་པའི་རྟགས་རྙེད་རང་བྱན་ཚུད། །དྲང་གཏམ་ཚིག་གིས་རང་གཞན་དགེ་ལ་བཀོལ། །ཀུན་རྫོབ་འོལ་ཚོད་རྫུན་གྱིས་བསླུ་མ་མྱོངས། །ལར་ནི་སངས་རྒྱས་ཀྱི་བསྟན་པ་འཛིན་སྐྱོང་བཟང་པོ་བྱེད་དགོས་ཚུལ་སོགས་སྟག་ལུང་བླ་མ་རིན་པོ་ཆེ་ལ་ལབ་ཡོད། སྐྱེ་རྒུའི་ལས་ལ་ནི་ད་རུང་མ་ཟད་སུས་ཀྱང་བཟློག་ཐབས་མི་འདུག །གནམ་དང་ས་ཐུག་པ་ལ་ཆིངས་ནི་བརྗོད་པ་མེད། སྐུ་རིམ་དགེ་བའི་རྩ་བར་དགོངས་ནས། ལྷོ་བྲག་སྟག་ཉའི་བྲག་ཏུ་ཚེ་དང་བསྒྲུབ་པ་མཉམ་པར་སྡད་ཆོག་པའི་བཀའ་ཁྱབ་དང༌། དེ་ལྟར་མ་བྱུང་ཚེ་ལྷོ་མོན་ནགས་མཐའི་ཕྱོགས་སུ་འགྲོ་བ་ལས་འོས་མ་མཆིས། མངྒ་ལཾ། །

༄༅། །ཉོན་ཅིག་སྐལ་ལྡན་ཡིད་ལ་འདི་ལྟར་ཟུངས། །འཁོར་བར་སྐྱེ་བ་དོན་མེད་གར་སྐྱེས་ཀྱང༌། །སྡུག་བསྔལ་གྱིས་ནི་དང་པོར་བཟུང་བ་ཉིད། །སྔོན་གྱི་དགེ་བའི་ལྷག་མས་འདིར་སྐྱེས་ཏེ། །སྒོ་གསུམ་དགེ་ལ་བཀོལ་བའི་ལོང་ཡོད་ན། །ཐར་བའི་སླད་དུ་ཡང་ཡང་བསམ་པར་རིགས། །དུག་ཅན་ཟས་ཀྱི་སྒྱུ་ལུས་ལ་བཞིན་དུ། །ཞེ་སྡང་དུག་གིས་དགེ་བའི་རྩ་བ་འཇོམས། །ངེས་པར་ཁྱོད་ཀྱི་དེ་དོན་གོའམ་ཅི། །ཚེ་འདིའི་བྱ་བ་འདུ་འཛིའི་དབེན་པ་རུ། །རི་དྭགས་བཞིན་དུ་གནས་བཅའ་འདུག་པར་རིགས། །གང་ལ་བསྟེན་ན་དོན་ཆེན་འཐོབ་འགྱུར་བ། །བླ་མའི་དམ་ཆོས་ཟབ་མོར་འགྲོ་བ་ཡིས། །ཚུལ་བཞིན་བསྟེན་པའི་དོན་ལ་སྦྱང་བར་རིགས། །དེ་ལྟ་ནའང་བདག་འཛིན་སྟོབས་ཆེ་བས། །ལས་ཀྱི་སྒྲིབ་པས་བདག་རྒྱུད་རང་རྒྱུད་ངན། །ཐུགས་རྗེའི་གཟིགས་ཤིག་བླ་མ་བཀའ་དྲིན་ཅན། །སྤྱན་རས་གཟིགས་ཀྱི་སྤྱོད་དང་མཚུངས་པར་བདག །སྙིང་རྗེ་ལ་བསླབ་ཉིན་གྱི་ལས་བཞག་སྟེ། །མཚན་མོའི་གཉིད་མེད་གྲོག་སྦུར་ཙམ་གྱི་ཡང༌། །སྲོག་སྐྱབས་སླད་དུ་འབད་པ་བྱ་བར་རིགས། །བྱང་ཆེན་སྤྱོད་པ་མདོ་སྡེའི་དོན་གོ་འམ། །འབད་པས་བསྒྲུབ་ན་བྱང་ཆུབ་ཅིས་མི་འགྲུབ། །གལ་ཏེ་ལེ་ལོས་བསླུས་པར་གྱུར་ན་ནི། །བདག་ནོར་ཅུང་ཟད་གོད་པར་གྱུར་ན་ཡང༌། །བྱིས་པས་ཉིན་ཞག་དག་ཏུ་འགྱོད་བྱེད་པ། །བྱིས་པའི་བློ་སྟེ་དེ་ལ་ཅི་ཞིག་འགྱོད། །དལ་འབྱོར་རིན་ཆེན་འཁོར་བའི་འདམ་སྟེང་དུ། །བོར་ནས་མི་རྟག་འཆི་བའི་ཁར་ཚུད་ན། །དེ་བས་འགྱོད་པ་ཆེ་བ་ཅི་ཞིག་ཡོད། །འབད་པ་བརྒྱས་བསྲུངས་བདེ་བར་རེ་བའི་ལུས། །འདི་ནི་གནོད་པའི་རྗེས་འགྲོ་མཐར་ལྷུང་ངོ༌། །སྟོན་དུས་ཉེ་བའི་མེ་ཏོག་ཇི་བཞིན་དུ། །ལུས་ཡུན་རིང་གནས་པའི་ཐབས་ཡོད་དམ། །ལེགས་པར་བསམ་ནས་དབེན་པ་བསྟེན་པར་རིགས། །ཚེ་འདིའི་ཆེ་ཐབས་གྲགས་ཐབས་ཚུལ་འཆོས་ཐབས། །ཐམས་ཅད་བཞག་ནས་གཅིག་པུར་འཆི་བ་ལ། །ཕྱི་མར་ཕན་པའི་ཐབས་ལ་བསམ་པར་རིགས། །རྒྱ་མཚོའི་ནང་ནས་ཆུ་ཐིགས་གཅིག་བླངས་བཞིན། །མདོ་དེའི་ནང་ནས་དམ་ཆོས་ཉུང་ངུ་འདི། །སྐལ་བར་བྱིན་གྱིས་སྐལ་ལྡན་ཡིད་ལ་ཟུངས། །མངྒ་ལཾ། །ཅེས་པ་འདི་དད་ལྡན་ཀརྨ་གསལ་བྱེད་ལ་ཆོས་སུ་བསྟན་པའོ། །སྨོན་ལམ་ཀྱང་འདི་ཡིན། །ལྷ་ཡི་ཕྱག་བྱས་ལྷག་པའི་ལྟ། །སྤྱན་རས་གཟིགས་དབང་བླ་མ་ཡིས། །བདག་རྒྱུད་བྱིན་གྱིས་བརླབས་ནས་ཀྱང༌། །གཞན་རྒྱུད་སྨིན་པར་བྱེད་པ་ཡི། །ནུས་པ་སྩོལ་ཅིག་སྤྱན་རས་གཟིགས། །བདག་ནི་རྣམ་པ་ཐམས་ཅད་དུ། །དགེ་ཚོགས་བགྱིས་དང་བགྱིས་འགྱུར་བ། །དགེ་བ་གང་དེས་འགྲོ་བ་ཡིས། །བྱང་ཆེན་ཐོབ་ཕྱིར་སྨོན་ལམ་འདི། །ཡིད་ལ་རེ་བ་འགྲུབ་པ་དང༌། །འཕགས་མཆོག་ཁྱོད་དང་མཚུངས་པར་ཤོག །ཅེས་དད་པ་ཅན་བླ་མ་ཀརྨ་གསལ་བྱེད་ལ་སྨོན་ལམ་དུ་བྲིས་པའོ། །བཀྲ་ཤིས། 

༄༅། །བྱམས་དང་སྙིང་རྗེའི་སྤྱན་ལྡན་ཐུགས་རྗེའི་གཏེར། །བདག་སོགས་འགྲོ་བ་སྐྱོབ་པའི་ཕྲིན་ལས་ཅན། །ཚངས་པར་སྤྱོད་པའི་དགེ་འདུན་འདས་པའི་ཚོགས། །བརྩེ་བ་ཆེན་པོས་རྗེས་སུ་བཟུང་དུ་གསོལ། །ལྷ་སྔགས་བདེ་ཆེན་བཞད་པའི་དཀྱིལ་འཁོར་ཆེ། །གནས་འདིར་རིམ་གཉིས་ཟབ་མོའི་ལམ་ཞུགས་པའི། །སྔགས་སྤྱོད་སྡོམ་པའི་ཚུལ་ཁྲིམས་དམ་ཚིག་ཅན། །འདུས་པའི་དཀྱིལ་འཁོར་འཕེལ་ཞིང་རྒྱས་པར་ཤོག །དགེ་འདུན་འདུས་པ་བརྟེན་པར་བཅས་པ་འདི། །སྐྱེ་དགུའི་བསོད་ནམས་ཞིང་དུ་རབ་བརྟན་ཞིང༌། །དམ་ཆོས་བསྒྲུབ་པའི་མཐུན་རྐྱེན་ཚེ་དཔལ་སོགས། །འདོད་དོན་གེགས་མེད་དུས་ཀུན་འགྲུབ་པར་ཤོག །ཅེས་དགེ་འདུན་སྤྱི་བའི་འདོད་དོན་གསོལ་འདེབས་རྒྱལ་བའི་དབང་པོ་བཅུ་བས་མཛད་པའོ། །

༄༅། ཁྱོད་སྐུ་མཐོང་བས་སྐྱེ་བོ་སངས་རྒྱས་རྗེས་བཟུང་ཞིང༌། །ཞི་བ་བདུད་རྩིའི་ཆོས་རབ་ཐོས་གང་ཉོན་མོངས་འདྲིལ། །ཚོགས་ཀྱི་དང་པོ་ཡིད་རབ་དང་བར་ཕྱག་གསོལ་བ། །མཆོག་གསུམ་འདི་ལ་ཀུན་ལ་དང་བས་ཕྱག་བགྱིའོ། །ཅེས་ལྕགས་རིའི་རྗེ་མཐོང་བ་དོན་ལྡན་གྱི་སྐུ་འདྲ་ལ། སྐུ་བསོད་དུ་བྲིས་པའོ། །

༄༅། །རྒྱལ་བའི་ཞིང་རྣམས་སྣང་བས་ཁྱབ་བྱས་པ། །འགྲོ་མང་མཐའ་ཡས་ཇི་སྙེད་སྐྱབས་སོང་བ། །རྣམ་པར་གྲོལ་བའི་ཐུགས་རྗེ་ཆེ་མངའ་བའི། །རིགས་ཀྱི་བདག་པོ་བསྐལ་པར་འཚོ་བཞེས་གསོལ། །མ་འདྲེས་དམ་པའི་ཆོས་ཚུལ་ཇི་སྙེད་ཀུན། །གསུང་གཅིག་སྒྲ་དབྱངས་ཀུན་གྱི་རྗེས་འཇུག་པར། །སྟོན་བཞིན་གདུལ་བྱ་སྨིན་པའི་བཀའ་དྲིན་གྱིས། །ཟབ་མོ་ལྟ་བའི་ངེས་དོན་བསྟན་དུ་གསོལ། །ཏིང་འཛིན་བྱེ་བ་བརྒྱ་ཡི་མཛོད་འཛིན་ཅིང༌། །སྤྲུལ་བ་བྱེ་བ་བརྒྱ་ཡང་ཅིག་ཆར་སྟོན། །སེམས་ཅན་ཁམས་དབང་མོས་པ་བག་ལ་ཉལ། །མཁྱེན་པའི་ཡེ་ཤེས་མངའ་བའི་ཐུགས་རྗེ་ཅན། །སྲོག་ཆགས་ཚོགས་རྣམས་སྲིད་ལས་བསྒྲལ་དུ་གསོལ། །གང་ཞིག་ཕར་ཕྱིན་དྲུག་པོ་མངོན་བགྱིས་ཏེ། །གོ་འཕང་བླ་མེད་མཆོག་ལ་རེག་གྱི་བར། །སྦྱིན་པའི་སྟོབས་ནི་ཡང་དག་རྫོགས་བགྱིད་དེ། །སྦྱིན་པའི་གྲོང་ཁྱེར་འཇུག་པའི་འགྲོ་བ་ལ། །སྦྱིན་པའི་བསྔགས་པ་བརྗོད་པ་བདག་གིས་བསྐུལ། །བསྐལ་པ་གངྒཱའི་ཇི་སྙེད་བཞུགས་པར་གསོལ། །གང་ཞིག་ཚུལ་ཁྲིམས་སྟོབས་ནི་རྫོགས་བགྱིད་དེ། །ཚུལ་ཁྲིམས་གྲོང་ཁྱེར་འཇུག་པའི་འགྲོ་བ་ལ། །ཚུལ་ཁྲིམས་སྔགས་པ་བརྗོད་པ་བདག་གིས་བསྐུལ། །བསྐལ་པ་གངྒཱའི་ཇི་སྙེད་བཞུགས་པར་གསོལ། །གང་ཞིག་བཟོད་པའི་སྟོབས་ནི་རྫོགས་བགྱིད་དེ། །བཟོད་པའི་གྲོང་ཁྱེར་འཇུག་པའི་འགྲོ་བ་ལ། །བཟོད་པའི་བསྔགས་པ་བརྗོད་པ་བདག་གིས་བསྐུལ། །བསྐལ་པ་གངྒཱའི་ཇི་སྙེད་བཞུགས་པར་གསོལ། །གང་ཞིག་བརྩོན་འགྲུས་སྟོབས་ནི་རྫོགས་བགྱིད་དེ། །བརྩོན་འགྲུས་གྲོང་ཁྱེར་འཇུག་པའི་འགྲོ་བ་ལ། །བརྩོན་འགྲུས་བསྔགས་པ་བརྗོད་པ་བདག་གིས་བསྐུལ། །བསྐལ་པ་གངྒཱའི་ཇི་སྙེད་བཞུགས་པར་གསོལ། །གང་ཞིག་བསམ་གཏན་སྟོབས་ནི་རྫོགས་བགྱིད་དེ། །བསམ་གཏན་གྲོང་ཁྱེར་འཇུག་པའི་འགྲོ་བ་ལ། །བསམ་གཏན་བསྔགས་པ་བརྗོད་པ་བདག་གིས་བསྐུལ། །བསྐལ་པ་གངྒཱའི་ཇི་སྙེད་བཞུགས་པར་གསོལ། །གང་ཞིག་ཤེས་རབ་སྟོབས་ནི་རྫོགས་བགྱིད་དེ། །ཤེས་རབ་གྲོང་ཁྱེར་འཇུག་པའི་འགྲོ་བ་ལ། །ཤེས་རབ་བསྔགས་པ་བརྗོད་པ་བདག་གིས་བསྐུལ། །བསྐལ་པ་གངྒཱའི་ཇི་སྙེད་བཞུགས་པར་གསོལ། །དེ་ལྟར་མི་ཕྱེད་དད་པས་གསོལ་འདེབས་ན། །ཐུགས་རྗེའི་བརྩེ་བས་མཁའ་མཉམ་སེམས་ཅན་ཀུན། །ཀུན་ཏུ་བཟང་པོའི་རྗེས་སུ་རབ་སྒྲུབ་ཤོག །མ་ཕམ་མགོན་པོ་ཇི་ལྟར་དགའ་ལྡན་དུ། །བདུད་རྩིའི་སྦྱིན་པ་སྦྱིན་པ་དེ་ལྟ་བུར། །འཛམ་བུ་གླིང་འདིར་བདུད་རྩིའི་སྐལ་བ་ཡིས། །སྣོད་ལྡན་འདི་དག་ཁྱོད་ཀྱི་མདུན་ས་འདིར། །ཉན་པར་འདོད་པ་འདི་ཡང་ཁྱོད་ལ་བསྟོད། །འཁོར་ལོའི་ཚུལ་རྣམས་ཇི་སྙེད་བསྟན་དུ་གསོལ། །གསོལ་བ་བཞིན་དུ་ཆོས་ཀྱང་བསྟན་དུ་གསོལ། །གསོལ་བ་བཞིན་དུ་བསྐལ་བརྒྱར་བཞུགས་སུ་གསོལ། །དེ་ལྟར་ཕར་ཕྱིན་དྲུག་ལ་རབ་བསྔགས་ནས། །ཕ་རོལ་ཕྱིན་པའི་སྒྲ་ནི་བསྒྲགས་པ་ན། །ཕར་ཕྱིན་དྲུག་ལྡན་ཚེ་ཡང་འཕེལ་བར་ཤོག །མངྒ་ལཾ། །ཅེས་ཀརྨ་དར་རྒྱས་ཀྱིས་བསྐུལ་བ་ལྟར་ཕྱི་མོར་བྲིས་པའོ། །

༄༅། །རྒྱལ་སྲས་རྒྱལ་བའི་མྱུ་གུ་གང་འདུལ་གྱི། །སྤྲུལ་བའི་སྐུར་སྟོན་འགྲོ་བ་འདྲེན་པའི་དཔལ། །སྐྱེ་རྒུའི་ཉིད་འཚོ་འདྲེན་མཆོག་དམ་པ་གང༌། །བསྐལ་པར་འཚོ་ཞིང་ཕྲིན་ལས་རྒྱས་གྱུར་ཅིག །ཅེས་པ་འདི་རྒྱལ་བ་བཅུ་བས་སིའི་ཏུ་༼རུ་༽སྤྲུལ་སྐུ་ལ་བཟང་མཐོང་ནས་བརྟན་བཞུགས་སུ་གནང་བའོ།། །།

༄༅། །ཀུན་ཏུ་བཟང་པོ་སྐྱེད་མོས་ཚ་ལ་གྱི་མཚོག །ཨུཏྤལ་སྔོན་པོའི་ནགས་དང་ཉེ་བ་ན། །རང་བཞིན་གྱིས་གནས་དང་པ་དེ་ལ་ནི། །སྐྱེད་ཚལ་བསྲུང་བ་དག་གིས་མངོན་ཕྱོགས་ཏེ། །ཁྱོད་ནི་འདྲིས་ཤིང་གོམས་པ་དེ་སླད་དུ། །ཆུ་བོ་ལ་མིན་ཆུ་ཕྲན་དག་ལ་མིན། །གྲོང་དང་ཉེ་བའི་རྫིང་བུ་དང་བཅས་ལ། །ཉེ་བར་བརྟན་པར་འོས་པ་འབྲང་བ་ཡིན། །སྨྲས་ཅེས་བརྗོད་ཀྱང་དེ་ལ་ཡིད་མི་རྟོན། །གང་ཞིག་རང་ལ་འོས་པའི་རྒྱན་དག་དང༌། །འཚོ་བའི་གནས་མལ་ཀུན་ཀྱང་དེ་བཞིན་དུ། །ངང་བའི་སོར་མོ་དྲྭ་བས་འབྲེལ་དེ་ལ། །ལྕགས་ཀྱི་གདུབ་བུའི་རྒྱན་དག་འོས་མི་འགྱུར། །སྙིགས་མས་བསྙོགས་པའི་ཆུ་ནི་འབའ་ཞིག་དང༌། །འཚོ་བའི་ཡོ་བྱད་ཚོགས་ནི་དེ་ལྟ་མིན། །ཅེས་སམ་༼སྨྲས་༽བཞིན་རས་དུད་པའི་ངང་བ་དེ། །གང་དུ་རྫིང་བུ་གཙང་མའི་ཕྱོགས་ཀྱི་གོས། །ཇི་བཞིན་བལྟ་ན་མངོན་པར་འདོད་པར་གྱུར། །སྐབས་དེར་སྐྱེད་མོས་ཚལ་ལ་བལྟ་བ་ཡིས། །མི་ངོམས་མེ་ཏོག་ལོ་ཐོག་ཕྲེང་རྒྱས་པ། །རྣམ་འཕྲུལ་ཚོགས་ནི་ཅི་ཡང་འབྱུང་བར་འགྱུར། །འཁོར་བའི་བྱང་དུ་འགྲོ་བའི་གོམ་པའི་སྙོབས། །རྫོགས་ལྡན་མཚུངས་པར་བསླབ་པའི་ངང་པ་ཡི། །སྙན་པའི་མཛེས་པའི་ཆ་དང་མཚུངས་མ་གྱུར། །ཉེ་བའི་སྐྱེད་ཚལ་ད་ནི་རིང་གྱུར་ཀྱང༌། །བརྩེ་བའི་གཟིགས་པའི་ཆ་ཡིས་ཉེ་བ་ཉིད། །ཅེས་དྲིན་དང་བཅས་ཏེ་དགེ །ཅེས་པ་རྒྱལ་བ་ཉིད་ལྷོ་བྲག་སྲས་ནས་ཕྱོགས་ཕེབས་དགོངས་པར་པ་ཞེས་པའི་སྐབས་སུ་རྒྱལ་ཚབ་རིན་པོ་ཆེར་བསྩལ་བའི་ཆབ་ཤོག །

༄༅། །འདུ་འཛིའི་བློ་སྣ་བྲིད་དེ་ཡུན་རིང་སོང༌། །བྱིས་པའི་ནང་དུ་བདེ་བདེ་ལྟར་འདུག་པ། །ལེ་ལོ་ཅན་ཁྱོད་དུ་ནི་ཅི་ལྟར་བྱེད། །ཆོས་བརྒྱད་མཁས་པར་སློབ་པའི་ཚུལ་འཆོས་འདིས། །ཕྱི་ནས་ཕྱོགས་ཀྱི་ཐར་བའི་ཕྱོགས་ལམ་བཀག །ངལ་བ་འབྲས་མེད་དེ་ཡིས་ཅི་ཞིག་བྱེད། །མི་སྒོམ་རང་བྱུང་ཡེ་ཤེས་རང་དབང་དུ། །སྨྲ་བསམ་བརྗོད་མེད་འཁོར་འདས་མཉམ་ཉིད་དོ། །སྨྲ་བསམ་བརྗོད་མེད་ཅི་བྱུང་ཅི་ཤར་ཡང༌། །སྨྲ་བསམ་བརྗོད་མེད་ཆོས་ཉིད་རོལ་བའོ། །ད་ནི་ངེས་པར་ཁོ་བོ་བ་བརྫི་བྱེད། །ཅེས་བཀའ་བསྩལ་ཏོ། །མངྒ་ལཾ། །

༄༅། །ཕྱོགས་བཅུ་རྣམས་སུ་བསྟན་འཛིན་སྒྲོན་མེ་ཇི་སྙེད་བཞུགས་པ་དང༌། །བྱང་ཆུབ་སེམས་དཔའ་ཐེག་མཆོག་གཟུངས་ལ་དབང་ཐོབ་ཇི་སྙེད་དང༌། །སྤྱན་རས་གཟིགས་དབང་ཐུགས་རྗེའི་ཟླ་བ་རྨད་བྱུང་འགྲོ་ལ་སྙིང་རྗེ་ཅན། །ཡིད་བཞིན་འཁོར་ལོ་ཡིད་བཞིན་ཚེ་ཡི་དངོས་གྲུབ་མཆོག་སྩོལ་མ། །ཁྱོད་ཀྱི་ཐུགས་རྗེའི་ཕྲིན་ལས་བདེན་པའི་བདུད་རྩི་འབབ་པ་ཡིས། །བྱང་ཆུབ་སེམས་དཔའ་ཆོས་ཀྱི་དབང་ཕྱུག་ནད་མེད་བདེ་བ་དང༌། །དུས་མིན་འཆི་དང་བར་ཆད་མྱུར་བ་མྱུར་བར་ཞི་བ་དང༌། །གང་གི་བསྐལ་བར་འཚོ་བར་མཛོད་ཅིག་ཐུགས་རྗེ་ཅན། །ཞེས་ཆུ་བར་དུ་རྒྱལ་བ་གར་གྱི་དབང་པོ་སྐུ་སྙུན་དུས། དེའི་དྲུང་དུ་བརྟན་བཞུགས་སུ་བསྩལ་བའོ། །

༄༅། །མ་སེམས་ཅན་རྣམས་སྙོམ་ལུས་བཏང་བ་ཡིས། །བློ་ཉམ་ང་མེད་པ་ཁྱོད་དུས་འདི་ན། །འཁོར་ལོངས་སྤྱོད་ལ་སྐལ་བ་འཛིན་པ་ཙམ། །ལར་སྙིང་རྗེའི་བསམ་པ་ཡེ་མེད་དམ། །བས་མཐའ་ལ་དགའ་བ་ཤཱཀྱའི་དགེ་སློང་དཔལ་ལྡན་ཆོས་དབྱིངས་རྡོ་རྗེ་ཕྲིན་ལས་མངོན་པར་མཐོ་བའི་དཔལ་ཁྱོད་ལ་ཁོ་བོས་གཏམ་འདི་ཡང་ནས་ཡང་དུ་སྨྲའོ། །

༄༅། །དུས་དང་གནས་སྐབས་རྣམ་པ་ཐམས་ཅད་དུ། །དཔལ་ལྡན་བླ་མས་བརྩེ་བས་རྗེས་བཟུང་སྟེ། །བདག་གིས་ཅི་བསམ་དོན་ཀུན་འགྲུབ་པ་དང༌། །ཐུགས་ཡིད་གཅིག་ཏུ་འདྲེས་པའི་དངོས་གྲུབ་སྩོལ། །ཞེས་རྒྱལ་བ་ཆོས་དབྱིངས་རྡོ་རྗེ་ཕྲིན་ལས་མངོན་པར་མཐོ་བའི་དཔལ་གྱིས་ལྷ་སའི་ཇོ་བོ་རིན་པོ་ཆེར་སྙན་དར་ཕུལ་བའི་ཞལ་ཡིག་གོ །

༄༅། །སྒྲུབ་གནས་འདི་དང་ཉེ་བའི་ལྷོ་ཕྱོགས་ཀྱི། ཆོས་སྡེ་མི་མང་རྣམས་ཀྱི་ཡི་གེའི་དོན་གོ་ངེས་ཤེས་པ་བསྐུར་བ་འབྱོར། སྟག་ལུང་བླ་མ་རིན་པོ་ཆེ་དང་བཅས་པར་སངས་རྒྱས་ཀྱི་བསྟན་པར་སྲོལ་ལམ་བཟང་བ་དགོས་ཚུལ་ནི་ཞུས་ཡོད་ཅིང༌། འོན་ཀྱང་ས་དགུའི་ལས་རྦབ་དབང་ཆེ་བར་གྱུར་པའི་ཆ་ནི་ཁོ་བོ་ཙམ་དུ་མ་མཚམས་ཏེ་སུ་ཞིག་གིས་བཟོས་པའི་ཐོག་ཏུ་འགྲོ་གོ་བར་གྱིས། ཞེས་བརྟན་དང་བཅས་ཏེ་བྲིས། །

༄༅། །ན་མོ་གུ་རུ། དེ་ཡང་དུས་གསུམ་གྱིས་སངས་རྒྱས་ཐམས་ཅད་ཀྱི་མཁྱེན་པ་དང་བརྩེ་བ་དང་ནུས་པའི་སྤྱི་གཟུགས་གདུལ་བྱ་བློ་གྲོས་དག་པ་དག་གི་ཡིད་མཚོར་རོལ་གར་བསྒྱུར་བ། བསྐལ་པ་ཚད་མེད་པར་སེམས་ཅན་གྱི་ཁམས་ལ་རྣམ་པར་བརྟགས་ནས། དམིགས་པ་མེད་པའི་སྙིང་རྗེ་ཆེན་པོ་གོམས་པ་རབ་ཀྱི་ཕུལ་དུ་བྱུང་བ་བརྟན་པའི་བརྩེ་ཆེན་གྱིས་སྲིད་པ་དང་ཞི་བའི་མྱ་ངམ་གྱི་ཐང་དུ་དུབ་པ་མཐའ་དག་དབུགས་འབྱིན་པར་གཡར་དམ་བཞེས་པ་བདག་གིར་མཛད་པ། བདག་ཅག་གི་དཔལ་ལྡན་བླ་མ་དམ་པ་ཐོས་གྲོལ་ཆེན་པོའི་དོན་གྱི་སླད་དུམཚན་ནས་སྨོས་ན། དཔལ་ཀརྨ་པ་ཆེན་པོ་རྗེ་བཙུན་རྒྱལ་བའི་དབང་པོ་ཆོས་དབྱིངས་རྡོ་རྗེའི་ཞལ་སྔ་ནས་རྡོ་རྗེའི་མགུར་དབྱངས་མང་དག་ཅིག་གསུངས་པ་ལས་ཁ་འཐོར་ཅི་རིགས་ཤིག་ཟིན་བྲིས་སུ་བྱས་པ་ལས། རྗེ་བཙུན་དམ་པ་དེ་ཉིད་ལྷ་ཆེན་ཡར་ལྷ་ཤམྦྷོའི་གངས་རིའི་ལྷ་ཞོལ་བོད་རྗེ་གཉའ་ཁྲི་བཙན་པོས་དང་པོར་མངའ་རིས་སུ་བདག་གིར་མཛད་པའི་ཡུལ་ཡར་མོ་ལུང་གི་སའི་ཐིག་ལེར་ཞབས་ཟུང་གི་འཁོར་ལོ་འགོད་པར་གནང་སྐབས། བསིལ་ལྡན་གངས་རིའི་ལྗོངས་ཀྱི་སྐྱེ་དགུ་མཐའ་དག་ཉམ་ཐག་པ་གཟིར་པས་ཐུགས་སྐྱོ་ཤས་གཏིང་ནས་འཁྲུངས་ཤིང་བཟོད་བླག་མེད་པའི་སྙིང་རྗེ་ཚད་མེད་པས་འགྲོ་བ་འདི་དག་སྐྱོབ་པའི་དུས་ལ་བབ་པའི་ཚེ། མཆོག་གསུམ་རྒྱ་མཚོའི་ཇོ་བོ་དཔལ་ལྡན་བླ་མ་དག་གི་ཐུགས་རྗེ་བསྐུལ་ཞིང༌། བདག་ཉིད་ཀྱང་བཀའ་རྒྱུད་གོང་མའི་རྣམ་ཐར་བཞིན་འཁོར་བའི་འདུ་འཛི་ལས་རིང་དུ་དབེན་པ་ལ་ཐུགས་གཞོལ་བའི་ཡིད་དམ་ལེན་པའི་རྡོ་རྗེའི་མགུར་བཞེངས་པ་ནི་འདི་ལྟ་སྟེ། ༄༅། །རྗེ་རྡོ་རྗེ་འཆང་ཆེན་མན་ཆད་ནས། །ཕ་དབང་ཕྱུག་རྡོ་རྗེ་ཡན་ཆད་ཀྱི། །སངས་རྒྱས་ཀྱི་བརྒྱུད་པ་མ་ཆད་པ། །འགྲོ་དོན་གྱི་རྫུ་འཕྲུལ་སྟོན་པ་རྣམས། །དུས་དེང་སང་སེམས་ཅན་བསོད་ཟད་ལ། །ཐུགས་མི་བཟོད་ཕྲིན་ལས་སྐྱོབ་ཏུ་གསོལ། །མི་ཁོ་བོ་ཡང་ལྷོ་མོན་མཚམས་སུ་འགྲོ། །རྟེན་ཁྱད་པར་ཅན་མཚན་ལྡན་རྣམ་གཉིས་མཇལ། ཁྱད་པར་སྤྲུལ་པའི་སྲས་མཁར་བསྐོར། །འབྲོག་ལ་ཕྱི་གངས་ཀྱི་ར་བར་འགྲོ། །ལྷོ་གྲོ་བོ་ལུང་གི་གཙུག་ལག་མཇལ། །བྲག་རྒོད་ཚང་ཅན་ལ་གནས་མལ་བཅའ། །རྗེ་མི་ལའི་རྫོང་དྲུག་གཏན་ཡུལ་བྱེད། །བདག་གངས་དཀར་སྟོངས་སུ་རི་ཚུགས་འཛིན། །རྗེ་མི་ལ་ཁོང་རང་མི་བསམ་རེ། །ཉི་མ་དེ་རིང་ཡང་སྙིང་ནས་གསོལ་བ་འདེབས། །སྐྱོ་ཤས་ཀྱི་དགོས་མེད་ཞེ་ནས་བསྐུལ། ཁ་སང་དེ་རང་ཡང་ན་ཚས་དམྱལ་ཐག་བཅད། །སྙིང་ནས་གསོལ་འདེབས་ཀྱང་བློ་སྣ་ཕྲོད་པར་བྱུང༌། །འབྲལ་མེད་དུ་རྗེ་ལ་གསོལ་བཏབ་པས། །ན་ཚ་ཡང་གཞི་མེད་བུན་ནེར་སོང༌། །སྐུ་དྲིན་ཡང་འཁོར་ཐབས་མེད་པར་གོ །དུས་དེང་སང་འགྱུར་སྤྱོད་ཅི་འདྲ་ན། །སྡེ་ཕྱོགས་རིས་བྱེད་པའི་ཆགས་སྡང་ཅན། །བསམ་ཆུང་ཁ་དཀར་གྱི་བཀོད་པ་མཛད། །དྲན་རྒྱ་བྲེལ་བ་ཆེ་བ་ཀུན། །དོན་མེད་དུ་བྱ་བཞག་མང་བ་རྣམས། །སྐབས་དམ་པར་རློམ་ནས་བདེ་སྐྱིད་འཕྲོག །ཚེ་ཐུང་གི་སྐྱིད་ཐབས་ག་ལ་འཚོལ། །ཕུན་ཚོགས་ཀྱང་རྟག་པར་མི་འདུག་པས། །དུས་ད་ལྟ་ཉིད་ནས་ཨེ་འཆི་ན། །མི་བཟོད་སྐྱོ་བ་གཏིང་ནས་སྐྱེ་བར་བྱུང། །དུས་ན་ནིང་དུ་ལོའི་བསམ་པ་ལ། །ཡིད་བདེ་བ་སྐད་ཅིག་མ་ཤར་བས། །མཆི་མས་གདུང་བརླན་ངུད་མོ་འདི་ལྟར་ཤོར། །ཀྱེ་མ་འདི་ནས་སངས་རྒྱས་མ་ཐོབ་བར། །རྗེས་འཇུག་དར་རྒྱས་འཁོར་འབངས་ལོངས་སྤྱོད་རྣམས། །རྨི་ལམ་དུ་བྱུང་ཡང་བདུད་རྒྱལ་ཡིན། །མཆིལ་མའི་ཐལ་བ་ལྟ་བུར་གང་དགའ་གྱིས། །རྣམ་གཞག་གཏན་གྱི་འདུན་མ་སྒྲུབ་པ་སོགས། །ཁོ་བོ་བདག་ལ་ལྟོས་པའི་རྗེས་འཇུག་ཀུན། །གཉེན་མཛའ་གྲོགས་སོགས་སེམས་ལ་མ་འཁྲིས་ན། །དགྲ་སྟོབས་ལྡན་གྱིས་ཟིལ་གནོན་མི་ཡོང་ཞིང༌། །ཡུལ་གང་དུ་ཕྱིན་ཡང་ཕ་ཁྱིམ་ཡིན། མི་དགེ་བཅུ་སོགས་ཕྱོགས་བཅུར་སྤེལ་བ་རྣམས། །བདུད་ཀྱི་བར་ཆད་ཡིན་པར་ངོ་ཤེས་ན། །ཐལ་མོ་བརྡབས་ནས་ངུད་མོ་བྱེད་པ་འདི། །སྤྱིར་དྭགས་པོ་བཀའ་བརྒྱུད་མཚན་ལྡན་དང༌། །ཁྱད་པར་མི་མཆོག་དུས་གསུམ་མཁྱེན་པ་ཞེས། །སྒྲུབ་བརྒྱུད་ཉིན་སྐར་ཙམ་ལས་དཀོན་པ་ཡིན། །བ་ཐག་མ་ཆད་ཙམ་ནི་མཛད་པ་ཡིན། །ད་ཀརྨ་བཀའ་བརྒྱུད་ཀྱི་སྒྲུབ་རྒྱུད་འདི། །དགུན་དུས་སུ་མྱུ་གུ་འཁྲུངས་པ་འདྲ། །མི་སྲིད་པ་སྲིད་པ་རྙེད་པའི་དུས། །སྙིང་རུས་ལ་ཞེ་གཅིག་ད་རེས་དགོས། །དུས་དེང་སང་སྙིགས་མའི་སྤྱོད་ཚུལ་མཐོང༌། །འདྲེ་ལྷ་རུ་མཆོད་པས་བདུད་དུ་བབ། །དེ་བབ་པས་མི་འདོད་སྣ་ཚོགས་བྱུང༌། །བཀའ་སྲུང་ཡི་དམ་ཆོས་སྐྱོང་ལ། །ལོག་ལྟ་སྒོམ་ཞིང་ཡི་ཆད་བྱེད། །ཁོང་ཐུགས་རྗེ་ཆུང་བ་མ་ཡིན་ཏེ། །རང་ལ་མོས་གུས་མ་སྐྱེས་པས། །དེ་ལན་རང་ལ་འཁོར་བ་ཡིན། །དེ་འདྲའི་བསྐལ་པ་ཤར་བའི་ཚེ། །མ་རབས་ཀྱིས་ཡ་རབས་རྗེ་རྣམས་འབུད། །རྗེ་རྒྱལ་པོ་རྣམས་འབངས་ཀྱི་ཁྲོད་དུ་འཁྱམས། །མ་རབས་ཚིག་སུན་གྱིས་ནང་མི་མཐུན། །སྙིང་དམར་པོར་ཟོས་ཀྱང་མི་ཚིམ་པའི། །ཞེ་སྡང་གི་འཐབ་རྩོད་ཅི་ཡང་བྱེད། །དེ་བྱས་པས་ཉེས་མེད་ཀྱི་སེམས་ཅན་རྣམས། །ལྟག་ཆད་བཞིན་མར་ལ་འགྲོ་ཉེན་འདུག །དེ་ལྷག་པར་བསམ་ནས་སྤྱན་རས་གཟིགས། །སྐུ་ཟླ་བ་ལྟ་བུའི་བདུད་རྩི་ལ། །གསུང་བསིལ་ཟེར་ལྟ་བུར་ཉོན་མོངས་ཞི། །ཐུགས་ནམ་མཁའ་ལྟ་བུར་དམིགས་པ་མེད། །དུས་དེ་ཙ་ན་དགྲ་གཉེན་གྱི་དབྱེ་བ་མེད། །མི་བདག་གིས་ལས་འབྲས་བསླུ་མེད་དྲན། །བདེན་མི་བདེན་མངོན་སུམ་འདི་ལ་ལྟོས། །སྐྱབས་དཀོན་མཆོག་དྲན་ཞིང་ཁ་ནས་ཤོར། །དེ་ཤོར་བ་ཤོག་བུའི་ངོས་སུ་བྲིས། །དེ་བྲིས་པ་རྗེས་འཇུག་ལྟད་མོ་མཛོད། །ཅེས་རང་ལོ་བཅོ་བརྒྱད་ལ་ཡར་ལྷ་ཤམྦྷོའི་འདབས་སུ་བྲིས་པའོ། །

༄༅། །བདག་གི་དུས་གསུམ་གྱི་དགེ་བའི་རྩ་བ་འདི་ལ་བརྟེན་ནས། བདག་གིས་སྐྱེ་བ་ཐམས་ཅད་དུ་བླ་མ་ཆོས་རྗེ་ཀརྨ་པའི་གསུང་མ་ལུས་པ་བསྡུས་ནས་འཛིན་པར་གྱུར་ཅིག །དེས་རང་གཞན་གྱི་ཤེས་རྒྱུད་མྱུར་དུ་སྨིན་པར་གྱུར་ཅིག །སྐྱེ་བ་ཐམས་ཅད་དུ་སྐུ་གསུང་ཐུགས་ཀྱི་གསང་བའི་གནད་ཐམས་ཅད་ལ་ལྐོག་ཏུ་མ་གྱུར་པ་དཔལ་ཕྱག་ན་རྡོ་རྗེ་ལྟ་བུ་གྱུར་ཅིག །སྐུ་གསུང་ཐུགས་ཀྱི་གསང་བའི་རྣམ་པར་ཐར་པ་ཐམས་ཅད་ཐོས་པ་དང་མཐོང་ཞིང་རྟོགས་པའི་སྣོད་དུ་རུང་བར་གྱུར་ཅིག །སྐྱེ་བ་ཐམས་ཅད་དུ་ལུས་དང་གྲིབ་མ་བཞིན་དུ་སྐད་ཅིག་ཀྱང་མི་འབྲལ་བར་འགྲོགས་པར་གྱུར་ཅིག །མཉེས་པ་རྣམ་པ་ལྔའི་སྒོ་ནས་མཉེས་པ་སྒྲུབ་པར་གྱུར་ཅིག །ཚོགས་གཉིས་ཀྱི་སྤྱོད་པ་རླབས་པོ་ཆེ་ལ་བསླབས་ནས་དགོངས་པ་ཇི་ལྟ་བ་བཞིན་དུ་སྐོང་ནུས་པར་གྱུར་ཅིག །ཞི་རྒྱས་དབང་དྲག་བཞི་ཡི་སྒོ་ནས་བླ་མའི་ཕྲིན་ལས་སྒྲུབ་པ་ལ་སྐད་ཅིག་ཀྱང་མི་གཡེལ་བར་གྱུར་ཅིག །སྒོ་གསུམ་གྱི་སྤྱོད་པ་ཅི་བགྱིད་པ་ཐམས་ཅད་ཀྱིས་བླ་མའི་བཞེད་པ་མཐར་ཕྱིན་པར་གྱུར་ཅིག །ཞབས་ཏོག་དགུ་ཕྲུགས་ཀྱི་སྒོ་ནས་མཉེས་པ་སྒྲུབ་པར་གྱུར་ཅིག །དགེ་སྡིག་ལུང་མ་བསྟན་གྱི་བྱ་བ་ཅི་བྱས་ཀྱང་མཉེས་པ་ཁོ་ན་སྒྲུབ་པར་གྱུར་ཅིག །མི་མཉེས་པའི་བྱ་བ་སྐད་ཅིག་ཀྱང་མི་སྒྲུབ་པར་གྱུར་ཅིག །ཆོས་རྗེ་བླ་མའི་ཕྲིན་ལས་ཀྱི་གཙོ་བོ་བྱེད་པར་གྱུར་ཅིག །ཆོས་རྗེ་བླ་མའི་བསྟན་པའི་བདག་པོ་བྱེད་པར་གྱུར་ཅིག །ཕྱོགས་བཅུའི་ནད་འཁྲུགས་མུ་གེ་ཐམས་ཅད་ཞི་བར་བྱེད་པར་གྱུར་ཅིག །ནམ་འཆི་བའི་ཚེ་འོད་གསལ་ཕྱག་རྒྱ་ཆེན་པོ་མངོན་དུ་འགྱུར་བར་གྱུར་ཅིག །བར་དོའི་སྣང་བ་མེད་པར་དཔལ་ལྡན་རྡོ་རྗེའི་སེམས་དཔའི་དཀྱིལ་འཁོར་དུ་འཇུག་པར་གྱུར་ཅིག །དེར་ཞུགས་ནས་རྡོ་རྗེ་ཐེག་པའི་རྣམ་རོལ་གྱིས་སེམས་ཅན་ཐམས་ཅད་རྡོ་རྗེ་འཆང་ཆེན་པོའི་གོ་འཕང་ལ་འགོད་པར་གྱུར་ཅིག །མདོར་ན་བདག་ཆོས་རྗེ་བླ་མ་ལྟར་མཐོང་གྲོལ་ཐོས་གྲོལ་དྲན་གྲོལ་རེག་གྲོལ་ཆེན་པོར་གྱུར་ཅིག །ངེས་པར་འཆི་བ་སྙིང་ནས་དྲན་པ་དང༌། །མོས་གུས་རྣལ་མ་རྒྱུད་ལ་སྐྱེ་བ་ནས། །ཞེན་ལོག་མཐའ་རུ་ཕྱིན་པའི་ངེས་འབྱུང་གིས། །མི་བསྐྱོད་དགའ་བའི་བྱིན་རླབས་འཇུག་གྱུར་ཅིག །རྟག་ཏུ་རང་གི་ཕེར་ཤ་སྒྲོགས་པ་དང༌། །གཞན་གྱི་མི་ཤེས་མཚང་ནས་འབྲུ་བ་དང༌། །བུབ་ཁ་བྱུང་ན་དགའ་བ་སྒོམ་པ་སོགས། །རང་གཞན་སུ་ཡི་རྒྱུད་ལའང་མ་གྱུར་ཅིག །སྐྱེ་བ་ཀུན་ཏུ་ཡོངས་འཛིན་དམ་པ་མཆོག །ཞྭ་ནག་ཅོད་པན་འཛིན་པ་ཁོ་ན་དང༌། །ཡི་དམ་སྙིང་པོ་དཔལ་ལྡན་བདེ་བ་མཆོག །འཁོར་ལོ་སྡོམ་པས་རྗེས་སུ་འཛིན་གྱུར་ཅིག །བདག་ནི་སྐྱེ་བ་ཐམས་ཅད་དུ། །བླ་མ་མི་བསྐྱོད་རྡོ་རྗེ་དང༌། །ཡི་དམ་རྡོ་རྗེ་རྣལ་འབྱོར་མ། །ཆོས་སྐྱོང་རྡོ་རྗེ་བེར་ཅན་སོགས། །ནམ་ཡང་དབྱེར་མེད་གོ་འཕང་ཤོག །དགེ་འདིས་འགྲོ་བ་མ་ལུས་རྡོ་རྗེ་སེམས། །རྟག་བདེའི་ཐབས་ཤེས་སྦྱོར་བས་འཆི་མེད་ཅིང༌། །ནང་གི་ལམ་ནས་རྡོ་རྗེས་འགྲོ་བ་ཡི། །སངས་རྒྱས་ཉིད་ཀྱི་གོ་འཕང་སྩོལ་ཕྱིར་བསྔོ། །སརྦ་མངྒ་ལཾ།